b'\n_START_ARTICLE_\nLiberaalinen puolue\n_START_PARAGRAPH_\nLiberaalinen puolue (1880 \xe2\x80\x93 n. 1885) oli Suomen ensimm\xc3\xa4inen varsinainen poliittinen puolue. Ohjelmaltaan se edusti  klassista liberalismia ja korosti l\xc3\xa4ntisen sivistyksen merkityst\xc3\xa4 Suomelle ja erottautumista autoritaarisesta Ven\xc3\xa4j\xc3\xa4st\xc3\xa4. Puolueen keskeiset henkil\xc3\xb6t olivat kaikki ruotsinkieliseen sivistyneist\xc3\xb6\xc3\xb6n kuuluvia ja se nojasi l\xc3\xa4hinn\xc3\xa4 eliittiin.\n_START_SECTION_\nPuolueen historia\n_START_PARAGRAPH_\n1800-luvun loppupuolella liberalismi alkoi saada melkoisesti kannatusta Suomessa yli puoluerajojen, ja maan valtiollisia ja taloudellisia oloja alettiin vapauttaa suhteellisen vapaamielisen tsaari Aleksanteri II:n my\xc3\xb6t\xc3\xa4vaikutuksella. Suomessa esiintyi 1860-luvulta alkaen ryhmittym\xc3\xa4, joka julkaisi Helsingfors Dagblad -lehte\xc3\xa4 ja vaati Suomelle laajempia perustuslaillisia oikeuksia, ihmisoikeuksia ja vapaata markkinataloutta. Heid\xc3\xa4n vaikutuksensa valtiop\xc3\xa4ivill\xc3\xa4 oli eritt\xc3\xa4in suuri 1860-luvulta 1880-luvun alkuun._NEWLINE_Kun liberaalien asema kielitaistelun vaikutuksesta k\xc3\xa4vi heikommaksi, he perustivat 1877 Liberaalisen klubin ja lopulta julkaisivat 5.12.1880 Leo Mechelinin johdolla ohjelmansa. Ohjelman allekirjoitti 53 merkitt\xc3\xa4v\xc3\xa4\xc3\xa4 vaikuttajaa. Kielitaistelussa he asettuivat sovinnolliselle kannalle: suomen kieli tuli nostaa samaan asemaan ruotsin kielen kanssa, mutta kumpaakaan kielt\xc3\xa4 ei pit\xc3\xa4nyt syrji\xc3\xa4. Suomalaisen puolueen auktoriteetti J. V. Snellman ryhtyi ankaraan vastahy\xc3\xb6kk\xc3\xa4ykseen ja syytti liberaaleja ruotsalaisten h\xc3\xa4nnystelij\xc3\xb6iksi. Ruotsalaiset puolestaan syyttiv\xc3\xa4t liberaaleja suomalaisia suosiviksi._NEWLINE_Liberaalien ongelmana oli my\xc3\xb6s j\xc3\xa4m\xc3\xa4ht\xc3\xa4minen vanhaan "herraseurapolitiikkaan", eik\xc3\xa4 puolue tavoitellut kannatusta kansan keskuudessa. T\xc3\xa4m\xc3\xa4n ja kielikysymyksen vuoksi heid\xc3\xa4n ohjelmansa sai tuomion my\xc3\xb6s tulevilta nuorsuomalaisilta, kuten Minna Canthilta._NEWLINE_Aluksi liberaalit saivat enemmist\xc3\xb6n valtiop\xc3\xa4iv\xc3\xa4vaaleissa, mutta pian kieliriita vei heilt\xc3\xa4 elintilan. Mechelinin l\xc3\xa4heisimm\xc3\xa4t ty\xc3\xb6toverit, Robert Lagerborg ja Robert Castr\xc3\xa9n, kuolivat, jolloin Dagbladet kuihtui pois ja liberaalit liittyiv\xc3\xa4t v\xc3\xa4hitellen kielipuolueisiin, l\xc3\xa4hinn\xc3\xa4 ruotsalaisiin. Pelk\xc3\xa4st\xc3\xa4\xc3\xa4n valtiop\xc3\xa4ivill\xc3\xa4 1885 yli puolet liberaaleista loikkasi svekomaaneihin. T\xc3\xa4m\xc3\xa4n perua RKP:kin oli pitk\xc3\xa4\xc3\xa4n melko liberaali._NEWLINE_Seuraavan liberaalipuolueen, vuonna 1894 Snellmanin ja Yrj\xc3\xb6-Koskisen Suomalaisesta puolueesta irronneen Nuorsuomalaisen puolueen side Liberaaliseen puolueeseen j\xc3\xa4i p\xc3\xa4\xc3\xa4osin aatteelliseksi. Lis\xc3\xa4ksi nuorsuomalaiset liittoutuivat ensimm\xc3\xa4isen sortokauden aikana perustuslaillisuuden nimiss\xc3\xa4 ruotsinkielisten entisten liberaalien kanssa.\n_START_SECTION_\nPuolueen ohjelma\n_START_PARAGRAPH_\nPuolueen ohjelma oli l\xc3\xa4hinn\xc3\xa4 klassisen liberaali. Siin\xc3\xa4 vaadittiin perustuslaillista hallintoa, kansalaisvapauksia (kuten paino- ja uskonvapautta) ja vapaata markkinataloutta, \xe2\x80\x9ddesentralisatsionia\xe2\x80\x9d (vallan hajauttamista), niin s\xc3\xa4\xc3\xa4tyyn perustuvien kuin yksityistenkin etuoikeuksien poistamista sek\xc3\xa4 kaikkien ihmisten t\xc3\xa4ytt\xc3\xa4 tasa-arvoa (lain edess\xc3\xa4). Ohjelmassa vastustettiin \xe2\x80\x9dvaltiososialismia, klerikalismia, puolue-egoismia, byrokratismia ja militarismia\xe2\x80\x9d. (taloudellista s\xc3\xa4\xc3\xa4ntely\xc3\xa4, kirkon etuoikeuksia, puolueiden tai sotavoimien edun asettamista kansan edun edelle sek\xc3\xa4 paperisotaa lupamenettelyineen)._NEWLINE_Puolue korosti, ettei t\xc3\xa4m\xc3\xa4 tarkoita valtion passiivista roolia: valtion oli liberaalien mukaan perustettava kouluja ja oppilaitoksia, parannettava kulkuneuvoja sek\xc3\xa4 taloudellista lains\xc3\xa4\xc3\xa4d\xc3\xa4nt\xc3\xb6\xc3\xa4 ym. rajoittamatta yksil\xc3\xb6iden toimintavapautta._NEWLINE_Huomattavaa on kuitenkin, ett\xc3\xa4 liberaalit ruotsinkieliseen eliittiin nojaavina eiv\xc3\xa4t kannattaneet suuria demokraattisia reformeja. He olivat hiljaisen tyytyv\xc3\xa4isi\xc3\xa4 s\xc3\xa4\xc3\xa4tyvaltiop\xc3\xa4iviin parlamenttina, eiv\xc3\xa4tk\xc3\xa4 fennomaanien tavoin vaatineet siirtymist\xc3\xa4 yht\xc3\xa4l\xc3\xa4isemp\xc3\xa4\xc3\xa4 \xc3\xa4\xc3\xa4nioikeutta kohti.'